khistorydata/jeongjo-sjw-relations huggingface dataset:
정조 21년 · 목
刑曹啓言幼學黃載鼎原情以爲渠貧窮無婢僕所謂南大得夫妻居在廊底昨年七月分渠五代祖忠烈公追配於義州顯忠祠致祭時有子孫往參之特敎渠亦爲下往而大得自願隨往故與之偕行及其還歸至定州大得猝得奇疾無以回程使之落後以爲調理前進之計且勤托於沿路守令以爲看護治送之道渠則先還及見嘉山倅抵族兄書則大得自定州落後之翌日至嘉山病勢添劇竟至物故云聞甚驚慘而渠妻情境亦甚矜惻隨時顧恤以待開春返屍爲言而大抵厥女無識多慾之人也潛語廊漢曰如得數十貫銅則可保生者之命不念死夫之運屍云云故事甚無義初不聽施忽於昨冬移居他處稱以驅迫出送恐喝詬辱渠聽而不聞不意今者至於構誣之境寧有如此凶惡之女人乎嘉山倅書札慈以呈上伏乞參商鄭召史原情以爲渠夫死後開春運屍一節黃哥兩班丁寧爲言及夫昨臘何爲逐出以此推之夫屍何時運來伏乞査問於嘉山官詳査渠夫之病死與否云兩隻之言有難取信秘關査問於平安道臣處該監司朴宗甲回移內枚擧嘉山郡守南宮玾牒呈以爲郡守上年八月進寧邊巡到所衙前朴之彦所告內京居黃生員自義州還到本郡傳喝于郡守曰率來從人南大得爲名人偶得怪疾萬無率來之道不得已落後於定州若或蘇病來到另加護送之意勤托其翌日大得自定州貰馬馱來方在若痛中聞甚矜憐爲之別定溫室繼給糧饌問其病之所崇則以爲渠以漢城府使令從黃生員往義州而道里旣遠問多潦水屢度脫涉神氣不平自義州離發之日滿身如粟百體寒縮而黃生員定日發行故不得已强疾隨到定州不知所痛毛髮莫動實難隨行仍爲落後而溫攝其夜則少有蠢動之望故貰馬馱到此邑口味全却四肢轉筯若不幸身死卽爲傳通京中云尤極慘憐使知病者診脈則以爲出於積瘁傷寒多般藥餌終無分效仍爲身死故助給木衣權埋立標卽爲傳通於黃參奉家云故玆以所報回移矣今此査事惟在於南大得病死或被殺之辨別而該道所報如是明的則大得之病死今無可疑惟彼鄭召史痛其夫之有去而無還怨黃家之不恤而見逐乃以陷人之奸計妄稱渠夫之橫死恣意構捏誠極痛惡所當考律重勘而無識賤女雖不足深責亦不可全然無罪自臣曹參酌懲放黃載鼎則初旣率往於千里不幸而死於客地則恤其孤寡人情之所固然而鄭女急於徵索載鼎困於侵辱轉轉層激以至此境而其在載鼎之道固當助給物力俾卽返葬請以此意分付放送敎以鄭女情急爲夫何足責之以稱當底道乎分揀放送由渠之歎亦在於黃載鼎設令載鼎有其然豈然之罪忠臣之後理宜難愼於成獄況邑牒與事情如許者乎載鼎可謂脫空而若非渠也死者何以致死於他鄕使渠擔當埋土後卽爲告官若或推諉愆期其可曰有仁人之心乎以此嚴飭分付
정조 21년 · 강
命鳳山郡守趙華錫平山府使柳匡天瑞興府使李舒永遂安郡守金箕昇新溪縣令金健柱以公罪勘放還官白峙前僉使洪命淵杖八十收贖奪告身
정조 21년 · 목
義禁府啓言鳳山郡守趙華錫原情以爲聚點之日矇未察飭闕誤執頉至於三名合被重典云平山府使柳匡天原情以爲官門聚點之時武學束伍之闕點執頉至於五名莫非渠不善檢束之罪云瑞興府使李舒永原情以爲矇不察飭正點之日至有二名之出闕合被重典云遂安郡守金箕昇原情以爲軍兵聚點闕點至於六名萬死無惜云新溪縣令金健柱原情以爲軍點不善擧行至有三名之代點莫非渠矇不覺察之罪云趙華錫柳匡天金箕昇等所當請刑曾經宣傳官侍從都總都事請議處李舒永金健柱等請竝刑推得情敎以公罪區別功議勘處使之待朝還官後草記又啓言趙華錫李舒永金健柱金箕昇竝功減一等各杖七十以公罪收贖柳匡天無功議云杖八十以公罪收贖竝放送矣又啓言白峙前僉使洪命淵杖八十收贖奪告身三等私罪施行允之
정조 21년 · 강
遣假注書李允謙奉審南壇雩祀壇先農壇先蠶壇司寒壇摘奸東南山植松處以啓
정조 21년 · 목
因每年春郊壇摘奸也○允謙書啓以爲臣馳詣南壇奉審則無頉自靑鶴亭歷羊占峴栗峴至氷磚峴城外主脈及山脊山腰遍審摘奸則山田禁耕處一不起墾自該營種橡植松另飭參軍等晝夜看護但羊占峴爲典牲署案山而群羊自今放草故穉松之新植者不無踐踏之弊至於風落木自枯松則巖厓谿谷多有根拔自仆者招問參軍與禁松軍則以爲年前蟲損者爲風所拔云臣各別嚴飭仍詣雩祀壇奉審則無頉仍詣漢江壇奉審則壇下左邊有汚穢不潔處卽令壇直修掃後仍爲嚴飭仍詣司寒壇奉審則壇上莎草擧皆脫落壇之後托殆若沙汰然壇貌萬不成樣壇之右邊又有汚穢不潔處卽令壇直修掃後仍爲嚴飭仍詣先農壇奉審則無頉松木則自斗浦至北寺洞遍審摘奸蟲損風拔者在在皆然一無新斫之痕仍詣先蠶壇奉審則無頉興仁門以北禁養處穉松之長得數三年四五年者擧皆蓊鬱䓤茂最於諸處矣
정조 21년 · 강
遣記注官金良倜奉審北壇及昭顯墓摘奸蜂峴以啓
정조 21년 · 목
因每年春蜂峴摘奸也○良倜書啓以爲臣馳往蜂峴摘奸則峴上舊路絕禁行人今則不見路痕而補築完成樹木叢密雖至年久似無頹圮脫落之慮仍詣昭顯墓遍審墓上後峯兩麓及內外白虎四麓則年前植木之中瘠薄處則間或枯損昨年所植之數亦甚夥然而擧皆深植善爲着根已成蓊鬱之勢其餘垓字外緊要之地隨處隨植一體䓤茂仍詣北壇奉審則無頉松木自壇後至漢北門外一一摘奸則無頉補土所自總廳年年種植頗有向茂之漸矣
정조 21년 · 강
命明日詣奉室行禮齋宿處所依壇享時例侍衛軍兵依昨年例環衛軍以出番軍五哨爲之
정조 21년 · 목
政院啓言今三月十九日毅宗皇帝忌辰日親行望拜禮何以爲之乎敎以明日當詣奉室行禮奉審壇上出還宮當由集成門該房以此知悉又啓言齋宿處所以何處爲之乎敎以處所依壇享時例爲之○兵曹啓言大駕詣奉室望拜禮時侍衛軍及墻外環衛軍當爲磨鍊而取考謄錄則甲寅年挾輦軍一百名磨鍊訓局步軍五哨環衛昨年再昨年挾輦軍以金虎門入直軍四十名磨鍊外各營入直軍除營直訓將率領環衛槍劍軍連爲置之今番何以爲之乎敎以竝依昨年例爲之環衛軍則以出番軍五哨爲之
정조 21년 · 강
命英陵寧陵經潦汰落處依莎草播種例陵官方便補築或排木塡紫維持箚貼一體知委各陵園墓官書付壁上銘心擧行
정조 21년 · 목
承旨申耆啓言臣於英陵寧陵局內沙汰處奉審之行竊有淺見大抵執頉諸處當其始初微汰之時若以略干土石從便補築則終必無如是浩大之患而事係重大不敢生意自今以後一依莎草播種之例經一雨水之後陵官遍審局內有可以補土築石處則方便擧行俾無轉益汰缺之意令該曹知委於兩陵官一體知委於各陵園墓官員以爲遵行之地恐宜矣從之敎曰經潦汰落處雖不補土築石若以枺木堅排又令塡紫以實之層層維持其勢平鋪緊密則設或更致汰落流下之土沙入於層枺之內與柴箚貼而水於其間反爲均拌之資則水滀沙汰決不爲頹落之弊令禮判嚴飭各處齋郞自今夏依此爲之俾各書付壁上銘心擧行
정조 21년 · 강
命以二十四日印頒整理儀軌
정조 21년 · 목
整理儀軌廳啓言園幸乙卯整理儀軌印出始役吉月令日官池景喆推擇則今三月二十四日卯時爲吉云以此日時擧行
정조 21년 · 강
詣奉室行望拜禮召見皇朝人子孫及忠良子孫于集成門
정조 21년 · 목
具翼善冠黑圓領袍乘輿出集成門至朝宗門降輿詣奉室前版位行四拜禮陞詣奉室周審室內仍從東壝門入陞壇上奉審還由東壝門出乘輿敎承旨閣臣等曰敬奉閣事體莫重而在銅龍門外事極無義若於皇壇近處移建則甚便好今見壇西墻外地形平穩足可容數間之構從後當下敎矣至集成門外命參班皇朝人子孫忠良後孫朝官外儒武皆待令諸家後孫各從其族派以次進前李總兵後孫宗胤李提督後孫熙章等進前予曰參班者只此三人乎熙章曰在鄕者未能來參矣予曰昨年望拜禮時京兆只以在京人受擧案居鄕者多漏該府擧行駭然矣李源則聞有病其子之在邊地者宜使遞歸矣錢塘太守黃功後孫胤等進前予曰參班者幾人乎胤曰五人也按察使王楫後孫道恒等進前予曰王道常何不參班乎道恒曰因使行相値未得上來矣予曰望拜禮參班所重何如則豈可以使行不爲上來乎馮庠生三仕後孫慶瑀等進前予曰馮氏子孫京鄕幾人乎慶瑀曰九人矣鄭學士文謙後孫昌彬等進前予曰爾之一家幾人乎昌彬曰京鄕十二家矣田尙書應揚後孫聖龍等進前予曰爾於得雨爲幾寸乎聖龍曰爲叔侄矣予曰爾家不入於八家乎聖龍曰然矣予曰禁軍卽爲官之階以爾當先付禁軍矣贈參議康世爵後孫思憲進前予曰爾爲漢旅乎思憲曰爲別付料矣予曰爾是北道別付料永受司果祿者乎思憲曰臣家三人司果一窠司勇二窠每都政遷轉有承傳矣忠烈公吳達濟後孫慶曾等進前予曰爾之一家守令幾人慶曾曰靈巖郡守吳在斗陽城縣監吳慶元矣忠貞公尹集後孫爔彝鉉等進前予曰忠貞奉祀孫誰也彝鉉曰振威縣令尹應鉉矣予曰爾爲忠貞幾代孫彝鉉曰六代孫而臣是血孫矣予曰年爲幾何二十六歲矣予曰洪學士後孫無參班者乎爔曰見無在京者矣文忠公金尙容後孫益行進前予曰文忠奉祀孫誰也益行曰前郡守復根矣文正公金尙憲後孫履祜等進前予曰爾之戚姻中有顯官乎履祜曰臣是領議政洪樂性外孫矣予曰文正後孫多於文忠而參班之數半不及焉是豈成說乎不參者當一竝停擧而姑爲參恕歸語爾之門長也忠憲公尹烇子孫庠基等進前予曰爾之一家凡幾家庠基曰居京者七家其外皆在鄕矣文正公尹煌子孫性鎭等進前予曰文正奉祀孫誰也性鎭曰定鎭也予曰尹文正後孫最多於諸家而參班者甚少何也性鎭曰皆是在鄕故未得來參矣綾原大君後孫厚老等進前予曰綾原諡號云何厚老曰貞孝公矣予曰卽今宗班皆貞孝之後孫乎總管當知之矣西春君爗曰然矣忠烈公洪命耉後孫秉一等進前予曰爾家立朝者誰也秉一曰華城判官元燮卽臣五寸矣文忠公曹漢英後孫晦振等進前予曰爾於曺允亨爲幾寸乎晦振曰臣之三寸叔父矣予曰爾老矣年今幾何晦振曰六十矣予曰爾曾於應製優等乎晦振曰再昨年應製居第五矣忠武公李舜臣後孫漢豊等進前予曰御將則退去只儒武前奏也漢忠奏姓名予曰爾是儒乎漢忠曰業儒也遼東伯金應河後孫宅基進前予曰奉祀孫誰也宅基曰臣是也予曰年幾何宅基曰二十也忠愍公林慶業後孫栽成進前予曰爾家在京幾人栽成曰只有宣傳官必榮一人而其外皆在於忠州矣文正公宋時烈後孫天圭進前予曰奉祀孫誰也天圭曰欽書也予曰先正祠版何時入城乎天圭曰來月望間當入城矣文簡公鄭蘊後孫軾進前予曰奉祀孫誰也軾曰臣是也予曰爾年幾何曰三十矣忠毅公崔夢亮後孫文耆進前予曰爾祖何年贈諡文耆曰先朝戊辰蒙贈諡而未及延諡矣忠壯公南以興後孫正寬等進前予曰奉祀孫誰乎正寬曰前宣傳官南燁矣故佐郞李士珪後孫球等進前予曰爾爲幾代孫乎球曰六代孫矣愍肅公金琂五代孫宗洛進前予曰向時筮仕者誰也宗洛曰臣兄矣予曰爾亦一名乎宗洛曰然矣忠肅公趙廷翼後孫彝錫進前予曰爾家奉祀孫誰也彝錫曰鳳山郡守華錫也予曰忠壯公崔孝一後孫來參乎性文進前予曰性烈今何去乎性文曰曾以价川郡守今爲權管矣贈星州牧使李士龍後孫應權等進前予曰閑良乎出身乎應權等曰臣二人皆是出身矣予曰爾以是祖之孫能皆登科可喜矣向以八姓人及忠臣後裔命御將敎習射藝矣果能有其效否耶應權等曰臣等賴有敎射之令皆能占科名矣贈參議張厚健後孫允顥進前予曰閑良乎出身乎允顥曰以出身爲別付料矣忠烈公黃一皓後孫鐸忠壯公金德諴後孫光魯等忠肅公李尙吉後孫克秀等贈大司憲申曼後孫涷忠貞公金益兼後孫在源忠壯公李義培後孫文耆等壯烈公李希建後孫濟元等貞僖公任有後後孫尙泰等忠愍公宋圖南後孫明煥等忠壯公閔栐後孫心爀等贈參議黃善身後孫遴贈參議姜興業後孫百源贈參議具元一後孫錫亨忠烈公權順長後孫曄忠簡公兪榥後孫聃柱等贈副提學李命雄後孫廷年等贈參議李惇敍後孫鍾夏等忠壯公許完後孫霖忠壯公諸沫後孫景彧進奏姓名八壯士金志雄五代孫禹臣進前予曰八壯士孫與忠良後裔有異此是冒入豈不駭然乎令該曹嚴飭後勿令混參也
정조 21년 · 목
承旨徐邁修啓言今此儒武召入之際近仗軍士任自喧聒事之可駭莫此爲甚不能檢飭之該曹判堂請推考警責從之
정조 21년 · 강
命皇壇守直官王道信降付漢旅令該曹口傳差代
정조 21년 · 목
奉神門開閉時道信不善擧行命還付漢旅參班王哥中極擇差代
정조 21년 · 강
推兵曹判書權▣御營大將李漢豊
정조 21년 · 목
政院啓言皇壇望拜禮時皇朝人子孫及忠良子孫自有應參之人毋敢混入而今日參班中御營廳將校稱以功臣子孫肆然攔入事甚駭然混捧擧案之兵曹堂上不能檢飭之該營將臣請竝推考允之
정조 21년 · 강
召見京畿監司李在學于誠正閣
정조 21년 · 목
予曰昨年年事旣登稔列邑民情果皆安堵乎在學曰民皆安樂而還穀不願受云矣予曰昨日之雨亦喜雨果均霑耶在學曰雖無惜乾之歎而向日雨後爲日稍久際此雨澤不多不少今年農形有大豐之徵云矣臣於路過坡州時聞本倅之言則年前行幸時小次今不可不卽爲改建而本邑之力無以拮據京司無邊錢限年貸得則可以經紀矣予曰與戶惠堂相議爲之予敎承旨李勉兢曰今日望拜禮參班人成册中落漏誤書者甚多此豈年前特飭之意哉漢城俯郞官招致各別申飭更爲修整册子而各派子孫以某之子某之孫顯著可知之人懸註於名下以爲一按瞭然之地也
정조 21년 · 강
命慶興府使李孝承姑遞見任閫帥待窠擬入田尙書後孫卽令兵判先付禁軍當窠收用文正公尹煌文簡公鄭蘊祀孫初仕擬入遼東伯祀孫令銓曹問其所業草記忠貞公尹集血孫亦令該曹收用
정조 21년 · 목
敎曰今日行禮時李提督家未見冠帶參班者聞總管李源之病亦難强云慶興府使李孝承姑遞見任諸道閫帥待窠擬入慶興之代令該曹擇差下送田尙書之家雖不入於八姓其所收錄亦豈或後今聞其家之人不在官職云卽令兵判以可爲人先付禁軍今之禁軍卽前之實職也此後待相當窠別爲收用忠臣家聲何家不凛凛而三學士以外尹文正煌首炳大義者鄭文簡蕴忍說光景乎文正之家後承最多至過百有數十餘人而其祀孫尙未沾祿仕云文簡之家零替無一命之士云大抵皆屬欠典竝令該曹訪其祀孫無論年滿與否仕滿直長權付司果序陞後擬入莫踰今日金李兩忠武節義媲美而遼東伯祀孫年未滿者儒與武間令吏兵曹問其所業草記尹忠貞家血孫只有一人而與祀孫寸遠尙漏收錄云亦令該曹載其名於承傳案以爲從後收用之地
정조 21년 · 목
以李益運爲吏曹參判李城輔爲吏曹參議金銑爲修撰柳焵爲禮曹參判安宗厚爲慶興俯使尹定鎭爲敦寧參奉鄭軾爲㦤陵參奉定鎭軾初仕也
정조 21년 · 강
命遼東伯祀孫令兵判勸武後草記
정조 21년 · 목
吏曹啓言遼東伯祀孫年未滿者儒武間令吏兵曹問其所業草記事命下矣自臣曹搜問則遼東伯金應河七代奉祀孫幼學宅基年今二十一歲而居在江原道鐵原地方習儒業云矣敎以令兵判招見勸武後草記渠若不欲操弓付之吏曹承傳册錄其名待年滿初仕調用而遼東伯家前有致祭之擧乎令禮曹問于本家草記
정조 21년 · 강
命慈山府法聖鎭燒燼民戶優給恤典
정조 21년 · 목
平安監司朴宗甲全羅監司徐鼎修以慈山府民家燒燼十五戶法聖鎭民家燒燼三十四戶馳啓敎以方農失所切矜依近日處分令廟堂區別勿徵還役嚴飭地方官使之斯速結構奠接事卽爲行會
정조 21년 · 강
命注書柳遠鳴拿處
정조 21년 · 목
院隸敺打掖隸不能檢飭也
정조 21년 · 강
遣吏郞諸執事淸齋與否摘奸
정조 21년 · 강
召見整理儀軌堂上徐有隣鄭民始徐龍輔李晩秀尹行恁于便殿
정조 21년 · 강
命鑄字物力更以均廳錢六萬兩貸下以其殖條二萬兩先爲取用均廳移屬之兩南米一萬石亦以殖條移屬鑄字所取耗以用
정조 21년 · 목
內閣提學鄭民始啓言鑄字物力前有所筵稟區處者而以此數太半不足不可不更加措辦更以均廳錢六萬兩貸下以爲限年還報之地而此是本錢限滿後自當竝其殖自歸均廳目下鑄所需用甚緊請以其殖條限二萬兩爲先取用今番均廳移屬之兩南米一萬石亦以殖條移屬鑄所以爲取耗以用之地從之
정조 21년 · 강
命五倫行實鄕飮儀式鄕約條例印役告訖後令兩南關西翻刻廣頒而諸道道臣酌量面里分排件數畢頒後狀聞
정조 21년 · 목
直提學李晩秀啓言五倫行實鄕飮儀式鄕約條例之特命编成寔出於因今返古化民成俗之聖意今將次第印布京外諸道營邑及鄕校頒賜件當自鑄字所印出分頒而至於各邑書院及鄕曲士民之願印者皆欲自京印頒則件數太多難以擧行印役告訖後下送各一本於兩南及關西使之翻刻印頒於道內他道則各以近道從便印去以爲廣頒之地而鄕飮儀式鄕約條例旣有新頒儀節則必須一鄕各置一件方可按而行之令諸道道臣酌量面里分排件數畢頒後形止卽爲狀聞事知委似好矣從之
정조 21년 · 강
忠淸監司林濟遠以民城藍浦栗峯等邑驛還穀虛錄反作詳査馳啓
정조 21년 · 목
該監司狀啓以爲尼城藍浦栗峯等三邑驛新還未捧差定査官使之詳覈尼城各穀虛錄始自辛亥而米太租合七百四十七石零其時縣監趙希鎭虛錄壬子則辛亥虛錄各穀幷耗八百二十一石零仍反外米太租合二千七百二十四石零其時縣監申大有虛錄癸丑則虛錄各穀幷耗三千九百石零其時縣監洪樂顯虛錄甲寅則虛錄各穀幷耗三千五百三石零內租二百二十二石零收捧其餘三千二百八十石零仍反外新未捧米太合七百三十四石零其時縣監李顯默虛錄乙卯則虛錄各穀幷耗四千四百十七石零內租五百三十六石零及太一百四十八石零收捧其餘三千七百三十三石零其時縣監鄭宗柱仍反丙辰則虛錄各穀竝耗四千一百六石零內米七百七十五石零及租一千四百四十石零收捧其餘一千八百九十石零時縣監沈景文以仍未捧磨勘而乙卯磨勘則其時縣監到任在於丙辰正月捧未捧數爻屢報營門畢竟仍反實非樂爲藍浦各穀未捧始自甲寅而米租合各穀五百四十三石零其時縣監申在德虛錄乙卯則甲寅虛錄各穀幷耗五百九十八石零仍反外米租太合五百七十九石零其時縣監趙雲衢虛錄丙辰則虛錄各穀幷耗一千二百九十五石零內米租太木麥合七百二十二石零收捧其餘五百七十二石零時縣監權襈以仍未捧磨勘而乙卯磨勘則其時縣監到任在於同年十二月許多未收不得準捧論報營門其所仍反勢不獲已栗峯驛虛錄反作不知創自何年米代租太之單捧本驛重記中自康熙三十五年流來代捧連爲懸錄始以有文跡之丙午査出則米租太合六百九十七石零未捧虛錄米代太租合六百五十三石零單代仍捧丁未則虛錄各穀竝耗七百六十七石零仍反外米租及米代太合六百六十石虛錄流來米代太租竝耗七百十八石零單代仍捧其時察訪申驥顯也戊申則虛錄各穀竝耗一千五百七十石零內租二百七十九石零收捧其餘一千二百九十石零仍反單代太租幷耗七百九十石零仍代捧外米代租三十九石零又爲代捧己酉則虛錄各穀竝耗一千四百十九石零仍反外米二百十一石零又爲虛錄單代太租竝耗九百十三石零仍代捧其時察訪趙景逵也庚戌則虛錄各穀竝耗一千七百九十四石零內米七十四石零租四百六十二石零收捧其餘一千二百五十六石零仍反單代租太竝耗一千四石零內太一百七十石還作本米其餘八百三十四石零仍代捧辛亥則虛錄各穀竝耗一千三百八十二石零仍反外租六百六十七石虛錄單代太租竝耗九百十七石零仍代捧其時察訪金和鍾也壬子則虛錄各穀竝耗二千二百五十四石零仍反外租六百十三石零虛錄單代太租竝耗一千九石零仍代捧癸丑則虛錄各穀幷耗三千一百五十五石零仍反外米三百十石零虛錄單代太租竝耗一千一百十石零內太六十九石零租十三石零還作本米其餘一千二十八石零仍代捧甲寅則虛錄各穀竝耗三千八百十二石零仍反外租二百七十二石零米代太三百十四石零虛錄單代太租幷耗一千一百三十石零仍代捧其時察訪趙秀民也乙卯則虛錄各穀竝耗四千八百三十九石零內米租及米代太合八百九十五石收捧其餘三千九百四十四石零仍反單代太租竝耗一千二百四十三石零仍代捧丙辰則虛錄各穀竝耗四千三百三十九石零內米租及米代太合三千五百二十七石零收捧其餘八百十一石零仍未捧單代太租竝耗一千三百六十八石零內太七十八石零租十四石零還作本米其餘一千二百七十五石零仍代捧時察訪姜時煥從實磨勘而乙卯磨勘則時察訪赴任在於同年十一月流來反逋與單代卽爲報營云莫重國穀年年反作致有此豐歲未準捧之弊前後守令察訪罪狀依法嚴勘而其中乙卯條磨勘尼城前縣監鄭宗柱藍浦前縣監趙雲衢栗峯時察訪姜時煥則赴任或在於歲末或在於歲後流來虛錄不欲掩置從實報營此與無端仍反有異或不無參怒之道幷令攸司稟處反逋中時未捧各穀則待秋成期於準捧栗峯單代則文跡無憑年條莫詳千餘包米代之租太今若一從本色還作則弩末民情將不無絕站之慮年前嶺邑時留穀名釐正會案之已例雖不敢遽議而其所矯捄之方亦令廟堂稟旨分付
정조 21년 · 강
召見諸承旨及藥院提調于誠正閣提調金文淳副提調徐邁修
정조 21년 · 목
承旨持公事入侍藥院承候也
정조 21년 · 강
遞在外及未肅拜臺諫命入前望待下批牌招
정조 21년 · 목
承旨徐邁修啓言近來兩司俱是在外或有情病無一行公者聖朝雖無闕事臺諫是國家之耳目關係何如而臺廳長銷屢閱時月竊恐有傷於國體矣敎以臺廳長銷之樣外面見之孰無此心卿能言之言則不可謂非矣在外及未肅拜南臺外竝許遞前望單子入之待下批牌招察任
정조 21년 · 강
諭左議政蔡濟恭待右相簉朝同爲入侍仍行賓對
정조 21년 · 목
因次對頉稟敎以今日欲爲次對右相尙不出肅廟堂事可悶卿則似昨朝寒觸冒旣多今日則有難强行日次右相許方欲別爲敦召待其簉朝卿亦同爲入侍仍率諸宰來會兼行次對事次對稟來言備郞使之傳諭于左相
정조 21년 · 강
敦諭右議政李秉模
정조 21년 · 목
敎曰重卜于卿意豈徒然見今首揆得暇左相獨勞此時卿之出而膺命豈容暫時或緩乎且況故相銳意佐治之餘爲廟謨爲朝象惟有何處得來其代之想際此卿爲此任勉盡稱塞之方莫負毗卿之意意謂翌卽謝恩稽至今久遣入侍史官宣此企卿欲行次對之由卿須卽起視事事傳諭于右議政○假注書洪樂浚書啓以爲臣敬奉聖諭馳往傳諭于南部薰陶坊政承契右議政李秉模所住處則以爲臣於浹月病伏之中忽伏奉千不堪萬不近之命歷日驚惶靡所措躬只冀聖心之旋察公議誤恩之終必收還不意入侍史官臨宣聖諭提故相佐治之誠責僚席分勞之義辭敎鄭重期勉隆摯雙擎九頓只有惶汗之沾衣而已丁巳三月臣之不肖無狀本無可以擬議百執事之末而日月之照偶失容光拔之衆望之外置之三事之列廟堂因此不尊百僚因此解體紀綱風氣之日摲陵夷於不聞不知之中者難一二計畢竟奸萌莫折人心淪胥而獲逭坐視之大戾反被解免之洪私此不但臣心之自以爲倖世孰不以爲倖也雖殿下不忍終棄薰沐拂拭之西樞優閒恩已至渥已厚中書一步是豈臣夢寐之所復及哉願今聖志奮發百度淬礪此政凝精會神充養元氣之一大機而充養之工本非可以襲義而取之者必先致力於輔相之得其人勿忘勿助以立其浩然剛大之體而乃以無善可紀已試蔑效之如臣碌碌者擧以重毗之責任之重縱云差異於領左揆題目一下有識駭歎此已非細故也目下病狀之無望蠢動猶屬第二件事謹當稍定心神冒入文字更暴衷懇云矣
정조 21년 · 강
命故右議政尹蓍東諡狀一兩日內撰送仍卽議諡政府郞臨時差出玉堂東壁許遞明日政差代故相侄尹慶曾特畀一命
정조 21년 · 목
敎曰故相引期不遠今月內宣諡然後可及於葬時屢促弘文館而尙不撰送云更令政院言送本家使撰狀者一兩日內製送仍卽議諡政府郞臨時政院微稟開政差出大臣之孫雖命調用年滿杳然其弟二人一則有病一則不肯爲科與官云延諡之際豈可無帽帶之人乎曾與大臣語知有其侄亦聞堪於任事故右相侄幼學尹慶曾特畀一命之銜以寓未盡用之思如無敦寧則除職後相換事分付敦寧參奉之代口傳差出議諡有命玉堂東壁如無行公者與未肅拜在外僚員許遞其代竝令明日政差出以爲備員擧行之地
정조 21년 · 강
吏曹判書李秉鼎疏陳敦寧參奉擬望做錯之失命後政差代
정조 21년 · 목
疏略曰臣於昨政敦寧參奉望筒大有做錯之失文正公尹煌祀孫擬入命下之後卽送京兆吏於尹氏諸家又書問於副護軍尹光顏則皆以尹定鎭爲祀孫竝年歲錄示故更不起疑以定鎭備擬至蒙天點矣追聞定鎭遭母喪而諸家未及詳知云臣之疏率不審無所逃罪且臣與本曹參判李益運有世所共知之嫌職屬已遞義難虛縻伏乞亟命鐫削臣職名敦寧參奉望筒亦令勿施批以敦寧參奉尹定鎭望筒何必勿施後政差代
정조 21년 · 강
遞承旨申耆李海愚以李晚秀李益運代之前望也
정조 21년 · 강
以尹慶曾爲敦寧參奉口傳初仕也
정조 21년 · 강
命御營日次習陣特停訓局習操大將有故都相替行春秋應行之朔毋敢全闕
정조 21년 · 목
因御營廳習陣單子敎以今年以後行操只是卿營能無獨勞之歎乎今番日次特爲停止卿與校卒休憩來月初九日又値大享則今年春夏訓局習操自在不爲之中似因事勢之適然而揆以戎政殊甚未妥大將有故都相替行係是法典此後春秋應行之朔無敢全闕事嚴飭該營
정조 21년 · 강
推漢城前左尹李鼎運
정조 21년 · 목
因望拜禮時皇朝人子孫忠良子孫應參人錄名職銜誤書政院請推也
정조 21년 · 강
命柳遠鳴放送時囚李光葵等保放
정조 21년 · 목
因遠鳴囚單敎以附過放送時囚李光葵鄭枻等遺漏條件査考間保放
정조 21년 · 강
刑曹以擊錚人安處寬事詳査委折啓命依草記決給俾勿更訴
정조 21년 · 목
該曹啓言頃因猥濫擊錚人安處寬事事關城役詳査委折從公決給後草記事命下矣擊錚應問各人李占先郭弼濟洪世弼等捉來究問則當初關西小米作錢條一萬兩雖以崔仁海名成出手標若其主掌者李儒謙分用者李占先安處寬郭弼濟洪世弼而取考去來文跡則處寬世弼當納之數皆已準納矣然則見今未盡捧之一千八百兩卽不過占先弼濟之所未納者也都廳不分誰某專督處寬致此呼冤渠輩翻弄推諉之罪自臣曹分輕重勘放而始旣不善於任事終又偏聽而發闕以致遐民滯囚微事上煩者不審之失在所難免請當該都廳從重推考敎以役事告成之後何必追提乎依此決給俾無更訴之弊
정조 21년 · 강
兵曹以遼東伯金應河祀孫宅基願爲儒業啓
정조 21년 · 목
該曹啓言遼東伯金應河奉祀孫宅基卽爲招來以傳敎辭意問之則以爲氣質微弱勢難操弓必欲以儒爲業云矣
정조 21년 · 목
自初更至五更測雨器水深一寸九分
정조 21년 · 강
召見諸承旨及輪對官下直守令于熙政堂輪對官內資直長李英紹奉事林樂喆尙瑞副直長高萬說都總經歷趙㠁都事孔述祖典設別提金寬南播秀別檢李運復刑曹正郞尹秤佐郞李祉亨鄭持容引儀黃井彥濟用副奉事李審度廣興守鄭謙煥令朴敦浩主薄李鎭熙直長尹載僖宗親府典簿洪就榮東氷庫別檢申錫老成均典籍李夢龍司僕僉正朴宗厚判官韓大裕儀賓都事趙鎭完司䆃奉事尹覺基禮賓主簿崔笠瓦暑別提李澾掌苑別提金最行司錄嚴思彥平巿令徐有惇主簿李學彬直長尹鎰東學訓導李台祥造紙別提康國愼金在儉吏曹正郞李尙寯佐郞李明孚宗廟令安命遠金履禮直長李仁祜承文判校卜台鎭中樞都事李厚重養賢庫主簿鄭履綏西學訓導金致龍○下直守令泰安郡守金聖甲高城郡守尹守翼
정조 21년 · 목
承旨持公事入侍也○宗厚大裕進前奏姓名予曰收場養馬近來何如而分養馬亦何當上來宗厚曰昨年養馬無事經冬而今則場草未長故姑未放牧分養馬則今晦間當盡數上來矣予曰近日以民田之犯耕草場漸縮其害於養馬莫此爲甚大抵國君之當數馬以對自古馬政之重卽此可見國初設牧場時豆毛浦爲限後以龍馬峯爲界其宏規大度掎歟盛矣而今則牧場多人私田馬政因而不擧可勝歎哉古今異宜其弊實難猝革而此外有妨於牧養之政者不一而足提調以爲朴排以外竝爲屬公以廣其場域云此亦有不然者以今紀綱場內猶不能禁則況於朴排以外乎古法非不美矣而中間減縮之界今欲變通則必反生弊端所以持難者此也苟使近場之民爲此牧場一齊守護有若井田八家之同養公田則豈不好矣而以近來人心何能如是乎且拜峯起墾一款提調與大將議各不一至今相持未知何以則爲好今若句管於司僕可以維持故右相欲出擧條而未果矣判官久任凡於本寺事想必閒熟須與提調爛漫商確後日登奏可也予命禮判閔鍾顯入侍使命遠履禮仁祜進奏職姓名予曰向以祭儀祭品圖式爾等見之乎作爲屛風欲其常目在之樂院備局皆有圖屛以備常目況於廟社之所重而無此圖式乎鍾顯曰屛圖新制臣始見之則廟宮不可無此矣予曰當爲幾帖鍾顯曰爲八帖而凡例則一依景慕宮屛圖例當爲之矣予曰郞廳中誰爲主掌乎命遠曰臣主管矣予曰不必一人掌之爾等日日仕進同爲監董可也履綏進奏職姓名予命如有所懷奏之履綏曰昨年登對時有所懷二條而尙未承批矣予曰此必其時漏却於堂后而然以今日入侍擧條更爲書奏予仍敎承旨曰二十四日應製入格儒生當爲召見諸主預爲知委是日待令於集春門外鍾顯曰向者北道人楚鈺卽中朝人楚海昌之孫而皇壇願參祀享與望禮有所上言而但楚海昌之出來我國不知在於何年故姑未回啓矣予曰渠家有可考文蹟云乎鍾顯曰中間失火無以考證而考於帳籍其爲海昌之孫則的實且甲戌六月間先朝有楚海昌田時泰潘自逢三姓世世免役永勿徵布之恩敎且有精抄成案名以華人錄之敎矣予曰旣有先朝受敎無容更議矣甲戌六月日記承旨考出以入可也
정조 21년 · 강
命司僕馬分養之法姑罷事令提調與郞官相議指一草記
정조 21년 · 목
司僕寺僉正朴宗厚所懷分養馬上來之期不遠而箭串牧場則勢不可混放矣軍馬分給邊卜馬備立後餘數則放於畿內最近牧場來頭分養區處之道從長商確稟定似好矣敎曰判官亦陳所見判官韓大裕曰有間場仍分養近牧放養三條之論而間場則非但物力多入一經潦水易致漂流終歸無實仍分養則六七朔喂養應下萬餘金之外又有近萬金添減之數近牧放養則恐有盡數故失之慮臣意姑罷分養之規似好矣敎以退與二提調相議使之斯速指一草記
정조 21년 · 강
命箭串馬場築城等役分授坊民中如有不謹違越者勿論某營門校卒勿爲進來自本寺懲治
정조 21년 · 목
司僕寺判官韓大裕所懷箭串設場各牧馬疋今方鱗次上來看護之節當爲自別而曾前分養馬放牧時或不無雜亂之弊而築城等節場底居民各有分授則無論某營門校卒皆當一齊應役而間有不謹違越者則進來後推治故每多緩忽之慮此後則事關馬政或有犯科者自本寺分輕重懲治則庶有畏戢之道矣從之
정조 21년 · 강
命法司禁隸橫侵太學典僕之弊嚴加禁斷事令廟堂稟處
정조 21년 · 목
養賢庫兼主簿鄭履綏所懷本館典僕業薄役重弊又多端實無安業保生之道故朝家之前後軫念果何等勤摯前後申飭又何等截嚴而三法司禁隸輩不禁應禁之私屠每於許屠之懸房橫侵發賣之陳肉勒作兩色三色稱以疊屠捉去徵贖近益滋甚許多典僕方有時日難支之狀自今以後除非目見疊屠而橫侵陳肉一款令該曹該府嚴立科條痛加禁斷典僕輩庶或有一分支保之道矣敎以令廟堂稟處
정조 21년 · 강
命蠲減養賢庫科試應辦之役令主掌官輪當事令廟堂稟處
정조 21년 · 목
養賢庫主簿鄭履綏啓言本庫元非貢物衙門而養士所用飯米旣自該曹定其石數逐年區劃則養士外閒漫之費實無拮據之望而自前式年館試應辦之役本庫之擔當擧行者蓋館試之科只以居齋生進赴擧之故而朝家之添補不能當所入之費每於飯米中推移充用飯米之每患不足未必不由於是曾於丁酉式以居齋生之不願赴擧館試之科卽爲停止本庫亦免應辦之役及至庚子自備局別單啓下生劃應辦自本庫擧行支供凡節比諸館試不啻倍蓰故壬寅春因大司成臣趙尙鎭陳奏有下廟堂稟處之命而伊時備局更以東堂二所應辦移付擧行之意仰稟蒙允已過四五式年本庫之添用每不下四五十石而皆於元劃中推移需用目今飯米漸至耗縮實難繼用臣意則館試未復之前本庫應辦之役特令減下東堂二所應辦亦使各主掌依前輪行則在貢人無添苦之弊於本庫有蠲減之惠矣敎以令廟堂稟處
정조 21년 · 강
飭泮人訟牒之已決於法曹而更訴本館者勿許聽斷
정조 21년 · 목
刑曹佐郞鄭持容所懷泮人之訟自本館聽理曾有定式而閭民若與泮人相訟來訴法曹泮人理屈見落則更呈本館輒皆反案互相勝負究竟無期此非平允之意雖以刑漢兩司言之無得互訟旣有法禁今亦依此法司已決之訟令本館勿許聽斷似好矣敎以嚴飭
정조 21년 · 강
命大典通編頒行以後受敎編輯成命之後尙不擧行委折令廟堂査實以聞
정조 21년 · 목
刑曹正郞尹秤所懷列聖朝受敎之著爲定式者皆已刊印於大典通編中乙巳頒行之後金科玉條燦然俱備而臣待罪秋曹謹按曹中文蹟則乙巳以後亦多有定式之傳敎就其中屬於刑政者條列編輯頒示京外以爲遵行之地似好矣敎以右相曾有筵奏則今何必別爲編輯乎其後尙不擧行委折令廟堂査實草記而其時至出編輯之堂上何故至今不爲開弦乎竝與差出之堂上姓名使之詳考草記
정조 21년 · 강
拿問輪對官刑曹郞廳尹秤李祉亨
정조 21년 · 목
敎曰今日輪對諸司官皆言無所懷雖甚駭然且觀來頭當處分其中詞訟郞官之所謂所懷非屑越則無非塞責之說幺麼末蔭不識筵體之至嚴者尤極駭然刑曹郞廳尹秤李祉亨竝令該府拿問處之
정조 21년 · 강
右議政李秉模陳疏辭職賜批
정조 21년 · 목
疏略曰臣至庸至陋無才無學茅蹊之塞無有開豁通明之隙樗質之散莫適方圓精粗之用使臣自爲之評直不過迷鈍湔劣而止耳向來中書之伴食尙不覺其背汗而面騂何幸數年以來優閒散地送桑楡之餘景時承起居近日月之淸光亦自幸趁此暇日粗窺經傳收拾已放之心以復一分本然之體則是眞不報之報矣不意則哲之明又有遺照之地以其決不堪之器授以必不可之任臣雖愚昧固知聖心非不畢燭其如此特以適有缺矣曾所經矣姑且縻之以施其洗拂陶鑄之恩深仁厚渥實有言所不能喩者臣非木石寧不感泣而願其爲職非比庶僚可以暫伸叩謝旋請鐫改則臣之縮伏多日恭竢公議之來者其情亦窮且慽矣然此以臣之私計而言請就國家大體而論臣聞致治之道惟在得人得人之要惟在置相上之爲名德次之爲事功末之爲捄時之才泰山喬嶽不見運動而功利及物之謂名德明國家之典章洞民物之情僞做時勝似說時事到從而手到之謂事功通敏練達方便運用雖乏立經振紀之謨足備牽架補漏之需者卽不害爲捄時之才也無一於此相非其相與其苟然充位不如曠其位待其人不得其人而國能爲國蓋未之有也惟我殿下集千聖之傅順萬物之情若無待於區區承佐之功而天無獨運之理聖有惟人之訓以千里封疆之大豈不能得一於三者之中以成徯志之治也伏乞亟求賢德以副輿望鐫臣名枚卜之列俾無再誤恩命焉批以昨於敦勉之行略提期待之意而其要不過曰稱塞二箇字也予意在於朝象帖然卿何以稱予意予望欲使士夫粹然卿何以塞予望恤民也懲貪也足食也凡此等事亦無非予之意望中一事事事須念稱塞之方則公私之幸孰大於此至於疏中引免過矣不能制未然於年前任其奸萌豈輔相之責也時予之咎且況旣覺之後拉如朽而摧如枯掃淸氛塵特一反掌間事今何必更有提說以污齒牙間乎卿須安心卽起視事仍敎曰此批答遣史官傳諭○假注書許栮書啓以爲臣敬奉聖諭傳諭于南部薰陶坊政丞契議政府右議政李秉模所住處則以爲臣冒入辭本顒竢遞免之恩不自意史官儼臨溫批誕宣責勉之敎愈往愈隆臣是何人敢辱斯命惝怳慚懼不啻萬倍於除拜之初也諸條提諭雖以臣愚昧亦知其爲今日要道實政而如何而帖然如何而粹然如何而恤如何而懲如何而足必待其人而後可以稱聖意責聖望臣之懇求辭免冀卜賢德正以此也豈得已哉若乃病狀之難强不但同朝之共知抑或聖明之俯燭故不敢溷陳於前疏而坐臥尙輒須人趨走尤無其望擬於日間冒罪申籲仰請處分云矣
정조 21년 · 강
以洪聖淵爲大司諫高宅謙爲司諫李翊模爲獻納成彥檝李寅采爲正言鄭萬始爲執義趙彥哲爲掌令
정조 21년 · 목
以徐龍輔爲吏曹參判朴載淳爲副應敎申大尹爲修撰李祖承爲兵曹參判
정조 21년 · 강
吏曹啓請敦寧參奉望筒勿施命勿爲勿施
정조 21년 · 목
該曹以尹慶曾擬差敦寧參奉復以慶曾方在喪制草記請望筒勿施敎以若過十餘日自可供職此草記勿施
정조 21년 · 강
命順天仙巖寺田陳廢與否令本道詳査後自今年蠲其稅
정조 21년 · 목
戶曹啓言因內需司單子司屬全羅道順天仙巖寺陳荒田四結五負自今年免稅令該曹稟處事命下矣內司宮房所屬寺刹田畓多有免稅之例況此仙巖寺陳田旣是年久荒廢處則有不當一例徵稅而僧徒呼訴有難準信令本道元田結數陳廢與否更爲詳査的實則自今年爲始免稅之意請分付允之
정조 21년 · 강
命壯勇營每年四季朔軍物點考軍士房承旨稟旨進去著爲式
정조 21년 · 목
本營啓言壯勇衛入番乃是宿衛將校比諸禁軍關係較重則軍物點考與勞問之節依禁軍例承旨擧行似爲得宜而昨冬一番擧行之後尙未有一定之式或因特敎而承旨擧行或因前例而本營將官擧行苟且斑駁不成事面此後則壯勇衛軍物點考一依禁軍例每年四季朔軍士房承旨稟旨進去以爲點閱勞問事請定式施行允之
정조 21년 · 강
命以今二十四日印頒鄕禮合編
정조 21년 · 목
禮曹啓言鄕飮儀注及鄕約自臣曹頒之中外俾各遵行事旣承成命矣此實敦風俗反漓回淳之一大機會凡其儀文節目之間必頒斟酌允當詳略得中然後始可以行之簡易傳之悠久臣等竊稽鄕飮之禮具載儀禮經文按而行之儀則燦然而夷考歷代史志損益不一者誠以時措通變之義不得不然也國朝五禮儀所載儀注參互古今之典章允爲昭代之成法則固無待乎別爲撰定而今此頒行之書旣已備載歷代儀節苟有博雅好古之士自當就此而折衷闊狹惟在於中外有司之臣對揚之如何至若鄕約之法昉於宋儒呂大勻而朱子取其文增損之宏綱旣具細目畢張誠萬歲通行之良法也呂氏全文不傳於今而惟朱子增損之本載在大全集中則中廟十四年宣廟六年所頒鄕約之爲此本可推而知今遵祖宗朝故事以朱子增損呂氏鄕約頒布於四都八道而厥或風俗異宜推行有礙則只於鄕飮行禮之日略倣三代讀法之儀司正致詞之後別定有文辭者讀約文一遍俾各肅聽而退則亦可爲一擧兩得之道此則付諸道臣守宰使之參酌於時務之宜彌綸乎可行之方毋亟毋徐勿撓勿惰期無負朝家導禮迪敎之本意以此意知委於方伯居留之臣若夫京城之不可設法行之中廟朝聖訓昭揭寶鑑先正臣宋時烈亦有輦轂之下鄕約不着題之言誠使搢紳章甫相勖以禮相觀以善爰及庶民是則是傚則雖無鄕約之名自有鄕約之實矣至於冠婚二禮造端托始爲聖王所重而邇來鄕曲之中鮮有備禮者雖緣俗習之摲降亦由聞見之固陋謹遵筵敎附載司馬氏書儀朱子家禮國朝五禮儀于編下俾遐邑僻里皆得以講而明之於是乎鄕禮之規模悉備節文咸秩于以孝悌興而禮讓作丕變之風指日可待開印日子問于日官則今三月二十四日爲吉云以此日擧行之意請分付鑄字所允之
정조 21년 · 강
召見諸承旨于誠正閣
정조 21년 · 강
命應製入格儒生再明日待令
정조 21년 · 강
命專經文臣殿講來月專經講同爲設行
정조 21년 · 강
命楚山府赴防宣傳官李亨謙分揀上送
정조 21년 · 목
平安兵使任嵂以亨謙柳葉箭貫革一巡三中馳啓有是命
정조 21년 · 강
命刑曹郞官尹秤李祉亨他司相換附過放送
정조 21년 · 목
因尹秤李祉亨囚單敎曰汰職稍過而昨日擧措則不可仍其任他司口傳相換附過放送○刑曹正郞尹秤永陵令李喆祚相換刑曹佐郞李祉亨掌樂主簿李翼相換
정조 21년 · 강
命武兼元道英訓鍊僉正加設陞敍
정조 21년 · 목
兵曹啓言今日堂下武臣朔試射時依下敎武兼元道英曹慶信只以鐵箭試取則道英一矢一百六十八步二矢一百七十步三矢一百六十步慶信一矢一百五十三步二矢一百五十二步三矢一百五十一步敎以元道英之近二百步壯矣僉正加設陞敍
정조 21년 · 강
命壯勇營中軍兼帶總府堂上而入直者値本營中日時則令府郞轉稟政院進去事著爲式
정조 21년 · 목
壯勇營啓言明日卽本營中日日次而兼中軍善騎別將李潤謙以副總管入直總府不得擧行何以爲之敎以總管非入侍則例不得下廳而中日處所異於闕外晝仕草記亦不可爲之此後本營中軍進去時則令府郞轉稟政院進去事定式
정조 21년 · 강
命新北伯李鼎運到任後詣咸興本宮豊沛樓奉審仍以始役形止續卽狀聞嚴飭逢授官毋得貽弊民邑
정조 21년 · 목
咸鏡監司趙尙鎭以咸興本宮豊沛樓間多腐傷嚴飭逢授官使之從速完役馳啓敎曰新伯到任後進詣奉審待始役亦爲時時奉審始役畢役這卽狀聞而逢授官處嚴飭凡係一毫貽弊於民邑者使之照檢釐正俾無如前亂雜之弊事令廟堂分付該道
정조 21년 · 강
御春塘臺行壯勇營中日試射帳殿試官壯勇使鄭民始從事官洪守榮前從事官鄭致綏把總李格前把總任聖說前哨官李海淸李觀成南衡重丹楓亭試官別將李潤謙前把總李海遇前善騎將曺允精前哨官金處純許鏛徐俊輔李膺福馬技試官把總鄭學畊前哨官具絳帳殿東技藝試官把總金爔前把總吳載重前哨官具縉帳殿西技藝試官前把總吳毅常田義顯前哨官李景德
정조 21년 · 목
具平戎服乘馬出萬八門保定門由明光門詣春塘臺下馬陞座壯勇使鄭民始等以次參現訖分所試射將官各技入格二十人哨官訓鍊主簿李魯昌柳葉箭貫一中邊二中陞敍調用額外壯勇衛閑良趙雲星柳葉箭貫一中邊一中哨官前郡守李運春等二人額外壯勇衛閑良李運植柳葉箭邊二中各上弦弓一張額外壯勇衛直赴金魯甲柳葉箭貫一中前把總前兵使吳毅常等二人善騎將前中軍柳相亮前哨官內禁將具絳等三人哨官前郡守洪棆等二人額外壯勇衛直赴李得馨柳葉箭邊一中各木一匹額外壯勇衛閑良李鼎植騎蒭二中上弦弓一張箭竹一百箇出身尹敏東等四人騎蒭一中各木一匹將校各技入格二百四十九人武士嘉善曹允章柳葉箭貫一中邊三中加資壯勇衛資憲王道吉等二人柳葉箭邊四中折衛李大興等二人騎蒭四中竝加資知彀官閑良羅東旭柳葉箭貫一中邊二中敎鍊官閑良朴道性騎蒭四中竝直赴殿試壯勇衛閑良崔旭騎蒭三中直赴會試嘉義金孝逸等二人柳葉箭貫一中邊二中資憲韓大順鐵箭一矢一百五十五步二矢一百六十二步三矢一百六十步邊將除授折衝李有豊等三人騎蒭三中資憲韓大順別武士出身安處默棍蒭二中各半熟馬帖一隻敎鍊官閑良金得源壯勇衛資憲任慶麗等四人別武士崇祿鄭東仁柳葉箭邊三中各兒馬帖一隻壯勇衛崇祿陸重秀等二十三人別武士崇祿鄭東仁等二人武士嘉善陸致謙等四人騎蒭二中各上弦弓一張箭竹一百箇壯勇衛直赴柳在源柳葉箭貫二中敎鍊官前別提金昌信壯勇衛崇祿李春馨等九人別武士出身朴載文等三人柳葉箭貫一中邊一中知彀官出身崔泰福敎鍊官出身李衍九等三人壯勇衛崇政李永植等九人武士嘉善陸致謙等三人柳葉箭邊二中各上弦弓一張武士崇政金光益鐵箭一矢一百七十步二矢三矢竝一百六十五步筒箇一部大緞軍服一次嘉義趙元範鐵箭一矢一百五十步二矢一百五十五步三矢一百六十二步米一石木二匹壯勇衛出身吳文周月刀上上折衝吳興亮等三人別武士閑良具弘運武士出身朴重儉棍蒭一中壯勇衛出身宋德煥靑龍刀運用各木一匹布一匹知彀官前萬戶李彥懋壯勇衛崇祿陸重秀等七人別武士出身李千福等二人武壬折衝車愼行柳葉箭貫一中知彀官資憲張光郁等五人敎鍊官折衝金宗燁等十一人壯勇衛崇政申德就等二十五人別武士折衝金鳳瑞等十人武士嘉善金景雲等十四人柳葉箭邊一中敎鍊官閑良李儒謙等二人壯勇衛資憲王道吉等三十一人別武士出身異在益等二人武士崇政金光益等六人騎蒭一中壯勇衛資憲韓大順等十一人別武士出身朴孝建月刀上中壯勇衛崇政申德就等三人雙劍上中折衝宋光洙等二人旗槍上中資憲韓大順等四人靑龍刀能擧崇政申德就等三人掌革一中各木一匹嘉善韓昌麗等十人武士折衝車愼行月刀上下壯勇衛嘉善金春雲等四人別武士折衝姜世文雙劍上下閑良具弘運旗搶上下出身車道郁等二人靑龍刀半擧各布一匹馬步軍各技入格六百八十九名三十八名各禁軍除授一名熟馬帖一隻七名各半熟馬帖一隻十六名各兒馬帖一隻四十六名木二匹九名木一匹布一匹一名布三匹四名布二匹四百十三名木一匹一百五十六名布一匹二十九名陞九斗九名陞八斗鄕軍邑地方官柳葉箭入格四人楊州牧使申鳳朝貫一中上弦弓一張高陽郡守王道常龍仁縣令丁遇泰貫一中果川縣監金履裕邊一中各上弦弓一張鄕軍邑將校各技入格一百五十四人始興將校閑良金元柱柳葉箭貫一中邊三中直赴殿試拜峯鎭將校閑良黃福榮砥平將校閑良秋宗蕃楊根將校閑良劉光漢柳葉箭貫一中邊三中直赴殿試高陽武士出身韓光仁等二人柳葉箭貫一中邊二中加資加平將校閑良鄭鎭宙果川將校閑良孫東興柳葉箭邊三中直赴會試高陽將校閑良鄭學僑坡州武士出身李行燁等二人果川將校出身韓相五柳葉箭貫一中邊一中拜峯鎭將校閑良崔秀彬等三人砥平州校閑良嚴思文坡州將校出身許泓等七人廣州將校閑良趙壽鉉高陽將校閑良金鳳雲等二人柳葉箭邊二中坡州武士出身李振行等二人騎蒭二中水原武士出身安道寬等二人楊州將校閑良金文郁砥平將校閑良林得賢等二人楊根將校司果金春基等三人高陽武士出身韓光宅等五人坡州將校閑良朴成龍等二人龍仁將校通政金錫三果川將校嘉義朴昌雲柳葉箭貫一中高陽武士出身朴宗燁片箭貫一中水原武士出身金宗祿等三人片箭邊一中各上弦弓一張拜峯鎭將校閑良金允國等四人鷺梁鎭將校閑良金光國楊州將校折衝徐慶殷等九人砥平武士出身朴有福等八人楊根武士出身金大允等九人加平武士出身朴泰白等二人高陽武士折衝朴泰學等十一人坡州武士折衝張致明等二十二人龍仁將校出身李聖宜等二人廣州將校閑良朴始貞等九人始興將校閑良李蕃福柳葉箭邊一中各木一匹水原將校嘉義文世駿柳葉箭貫一中武士出身金宗祿等十五人柳葉箭邊一中高陽武士出身南東昌等二人坡州武士出身李行燁等四人片箭邊一中許泓等五人騎蒭一中各箭竹一百箇鄕邑軍兵各技入格八百八十四名拜峯鎭三名竝直赴殿試三名各木一匹布一匹二十四名各布二匹十名各木一匹七十二名各布一匹○鷺梁鎭三名各布二匹五名各木一匹二十五名各布一匹○水原二名竝直赴會試二名各木一匹布一匹一百九十七名各布一匹○楊州一名木一匹布一匹十五名各木一匹四十九名各布一匹○砥平二名竝直赴殿試十名各木一匹三十四名各布一匹○加平一名直赴殿試八名各木一匹二十三名各布一匹○楊根一名直赴會試二名各木一匹布一匹五名各木一匹十四名各布一匹○高陽三名竝直赴殿試一名直赴會試一名筒箇一部四名各木一匹布一匹二十三名各木一匹三十三名各布一匹○坡州五名竝直赴殿試一名直赴會試一名筒箇一部六名各木一匹布一匹二十二名各木一匹四十一名各布一匹○龍仁二名竝直赴殿試一名木一匹布一匹八名各木一匹五十二名各布一匹○廣州十名各木一匹四十七名各布一匹○安山一名直赴殿試二名各木一匹布一匹九名各木一匹二十八名各布一匹○始興一名筒箇一部三名各木一匹二十九名各布一匹○果川二名各木一匹布一匹十一名各木一匹三十七名各布一匹差備官柳葉箭入格十三人出身金尙說貫一中邊一中上弦弓一張金聲輝柳葉箭邊二中上弦弓一張金寶成等十一人竝柳葉箭邊一中各木一匹員役鳥銃入格十一名治匠一名布二匹書員一名使令一名各木一匹書員二名使令二名治匠四名各布一匹
정조 21년 · 강
行新舊選抄啓文臣親試及試射親試試官沈煥之徐龍輔李晚秀金勉柱南公轍金祖淳試射試官沈煥之李祖承洪仁浩金啓洛金達淳
정조 21년 · 목
試官率應製射文臣入庭行禮訖以擬漢群臣賀丞相曹參遊園中聞吏舍醉歌呼反取酒歌呼相應和府中無事爲表題宋祥濂權晙三中同等命比較○諸臣以次發射副司果李東萬十二中兵曹正郞沈鎜十中副司果洪秀晚申絢以上九中前正言金熙華副司正金豦巖權知承文院副正字曺錫中以上八中兵曹正郞鄭晚錫弘文館副修撰朴崙壽前監察李弘達以上六中副司果李儒修承政院注書柳遠鳴以上五中權知承文院副正字柳台佐三中弘文館校理金履喬副司正李存秀權知承文院副正字宋冕載以上二中前正言宋知濂弘文館應敎韓用鐸以上一中龍岡縣令徐有聞無分而姑未頒賞
정조 21년 · 강
行應製入格儒生頒賞
정조 21년 · 목
去二月朔日次儒生殿講時上齋生應製入格人生員洪志燮等九十四人命以是日待令呼名頒賞諸生祗受訖次第進前詢其姓名及所做幾何
정조 21년 · 목
今春植木自二月二十九日始役三月十九日畢役園令率守護軍五十名案山直七十名植松木五萬四千七百九十四株經界自宅溪西南邊萬年堤上龍珠寺三巨里內靑龍中腰內邊逶迤至第三靑龍下端文侍郞後麓左右中南山下南山內邊下端柳木七十五株逌覲橋西邊路左右間二補植今金履珪趙用鎭陞敍監植壯勇衛折衝李珍國四年邊將除授壯勇衛折衝林百春五年久勤不遠內下筒箇一部軍服次衛將前僉使李泰協復職調用衛將出身崔俊起巡山監官盧致鳳李仁興李春光各木布一匹南陽人嘉善金壽昌木布各一匹帽子二立員役金元浹金在勤李得龍盧完喆崔茂鉉各木布一匹守護軍五十名各布一匹米一斗案山直七十名各木一匹米一斗○差使員加德僉使張世紈植松木三萬二千四百十株經界自星皇山主峯逶迤至安寧村西邊長栍宅溪補土豦逌瞻橋築筒第一豦長二百九十三步廣四步半被莎植松木八百三株植柳木一千五百四十六株第二豦長二百七十六步廣四步被莎植松木四百六十株植柳木一千二百株植雜木八百五十株松子橡實播植萬年堤上補莎植松木一百十株合松木三萬三千七百八十三株柳木二千七百四十六株雜木八百五十株監植知彀官折衝千圭錫五年久勤已陳內下筒箇一部米一石壯勇衛折衝崔碩輝四年邊將除授壯勇衛折衝安德恒二年付料別武士出身李千福二年以上各內下筒箇一部木一匹總戎廳敎鍊官折衝申㬘內下筒箇一部木二匹植木監官嘉善盧大喆木布各一匹擧行書吏朴東仁外營施賞內營植木軍池泰寬八年李範山八年孫漢光七年車聖麟六年金鎭喆八年金尙業八年琴成律六年吳泰光六年林允大二年安千得三年柳福得三年李文漢三年李文喆三年梁命福五年鄭守寬三年成春蕃七年訓鍊都監軍權福燁等木布考例施賞其中七八年使役人大將招見身手及自願別武士待窠差定閑良軍李文漢兼司僕除授林允大初兼付料減番依昨年例爲之各該營亦爲依此分付將校亦依昨年例鷺梁鎭旗牌官閑良金允漢木一匹牙兵軍劉貴得金萬起崔福尙盧京文金險喆許龍韓中賢羅允金萬殷各布一匹僧軍植松木二萬九千九百八十三株經界自宅溪中端東邊龍珠寺三巨里上東邊至星皇山西邊監植知彀官嘉善崔命喆二年木布各一匹御營廳別武士嘉善金禹鼎內下筒箇一部木二匹巡山監官折衝金孝元木布各一匹總攝僧正憲哲學前總攝僧嘉義獅馹各木布一疋胡椒五升牌將僧嘉義豊一僧嘉善道潛緇白戒弘會謙義諶僧德含信弘各木一疋胡椒一升炊飯僧等煥僧信輝僧珍淨各木一疋僧軍七十九名各米一斗錢一兩○廣州判官補築長五百九步廣五步植松木五萬五千一百九十八株植柳木九百株防川五十三豦抹木八百七十箇經界自新定火巢廣州府植木初境臥牛峴西池村後麓花山西邊至果川縣植木字內經界草峰下端判官金履鎬昨年旣陞敍準職待窠調用監植牌將折衝李彥聃任基重各木二疋布一疋帽一立扇一柄內下司果石弼柱帖加前權管具鳴國書吏李潤亨金百漢金寬玉韓仁得各木二疋布一疋帽一立扇一柄內下安城郡守植松木一萬一千一百株經界自星皇山外靑龍上端至中腰星皇山內靑龍下端內邊補土被莎上長十步中長十四步下長十二步廣一百二十步抹木三千五百六十八箇空石二千七百四十三立監董鷺梁別將黃壽海內下筒箇一部安城前同知安鎭福多年效勞倍於京校畿邑邊將待窠調用色吏李恒順帖加不入書啓校吏十六人依昨年例令外營木一疋米三斗式施賞禿城募民植松木三千五百三十七株經界本城北門外監植嘉善金天鎰木布一疋外營內下橡實八石齋室橡實六十二石七斗差使員橡實十二石安城郡橡實四百十二石七斗龍珠寺橡實十石華城松子二石靈巖郡松子六斗經界第三靑龍東邊龍珠寺三巨里古西門內外棧道峴西南邊宅溪東西邊石串內外文侍郞東南邊下南山內邊臥牛峴草峯星皇山內外山城西北麓安寧村後麓諸處園軍僧軍募軍廣州軍安城軍山城募民軍播植米五十二石二斗六升園軍僧軍山城募軍糧米錢五百七十五兩八錢三分募軍雇價及植木校卒糧料都合植松木十八萬八千三百九十五株柳木三千七百二十一株雜木八百五十株抹木四千四百三十八箇空石二千七百四十三立橡實五百四石十四斗松子二石六斗○故五衛將崔暻子閑良東耆栗木五千十七株木一疋內下箇箇一部平昌人宋弼守栢子木三千株北漢人金啓元檜木三百六株雇價今道臣該將臣從厚題給當者各別施賞後狀聞德源人李漢奉栢子木七株勿論自願募軍訓局待年金致浩四年權仁孫二年本營待年崔春得金辰喆以上三年各木一疋施賞年年使役大將招見身手本營軍待窠與壯抄當次軍相間塡充前御營廳別武士姜遇周待窠還屬園屬安宗祜使喚人柳喜元金浩元外營施賞前衛將金孝元子出身仁宅木布各一疋折衝金尙澤僉知加設下批敎曰今年園所植木時園令金履銈趙用鎭陞敍衛將李泰協復職廣州判官金履鎬準職安城前同知安鎭福多年效勞倍於京校畿邑邊將侍窠調用京校千圭錫林百春久勤旣近自當收用而崔錫輝邊將待窠卽爲差送李珍國則先捧承傳其餘依判下分等施賞而其中帖加今日內成給
정조 21년 · 강
命整理儀軌印出後頒賜有差
정조 21년 · 목
乙卯園幸後命整理諸堂撰次前後慶禮儀節事實名曰整理通考書未及成先命印行儀軌是日開印于鑄字所敎曰整理儀軌唐紙八件一件慈宮內入五件內入西庫二件壯紙二十七件十五件內入又一件內入園所齋室一件景慕宮齋室一件華城行宮一件西庫四件內閣整理所備邊司華城府各一件白紙六十五件十件內入西庫四件外奎章閣五處史庫承政院弘文館侍講院壯勇營訓鍊都監禁衛營御營廳總戎廳戶曹禮曹兵曹京畿監營廣州府始興縣果川縣各藏一件總理大臣蔡濟恭整理堂上徐有防李時秀徐有大徐龍輔尹行恁整理郞廳洪守榮具膺李潞秀洪大榮金龍淳儀軌堂上鄭民始閔鍾顯李晚秀儀軌郞廳李始源金近淳領議政洪樂性光恩副尉金箕性前同敦寧洪駿漢洪龍漢前都總管洪樂任前都正洪樂倫開城留守趙鎭寬敦寧直長鄭漪華城留守趙心泰判官洪元燮城役都廳李儒敬校正抄啓文臣申絢曺錫中洪奭周各白紙一件賜給傳敎旣頒而因原書之屢加修潤未及訖印編輯義例奉敎諸臣詳載進書時
정조 21년 · 강
命鄕禮合編印出後頒賜有差
정조 21년 · 목
禮曹以鄕飮儀節鄕約條例啓命閣臣編纂義例先載綸音次以總敍次以鄕飮酒鄕射鄕約附以冠婚二禮合爲三編是日開印于鑄字所敎曰鄕禮合編印役將始壯紙十件白紙二十件內入內閣壯紙五件白紙五件玉堂壯紙一件白紙一件春坊壯紙二件白紙三件漢城府壯紙一件白紙一件外奎章閣五處史庫政院堂后外閣成均館四學議政府備邊司六曹五部八道監營四都留守營三百三十州縣各白紙一件時原任大臣閣臣校正禮堂抄啓文臣檢書官各白紙一件賜給
정조 21년 · 강
遞承旨李益運以柳焵代之前望也
정조 21년 · 강
召見回還書狀官李翊模于重熙堂
정조 21년 · 목
予謂翊模曰古人出疆必有覘國之道今行所見何如翊模曰所聞未必皆信而近有兵憂湖南曰苗湖北曰匪苗已討平而匪則聚散無常連年用兵福康安出征而敗沒且蒙古在皇城者與滿人相婚故性情不甚鷙悍而其在邊鄙者皆是桀黠難制此爲將來之憂云矣予曰新皇帝登極後人心之嚮往何如翊模曰人心則擧皆洽然而太上皇年老多忌諱雖以曆書言之頒行之件雖書嘉慶宮中行用皆以乾隆年號印出通寶鑄出乾隆居七嘉慶居三云矣承旨李勉兢曰書狀官李翊模時帶臺職而肅拜單子不書謝恩二字謂以有情勢故只爲還來肅拜兩殿肅單亦不竝呈臺諫體貌自別而乃爲此前古所無之事事甚駭然若於朝紙只書書狀官還來不書獻納肅拜至登筵席而終無去就必將大駭聽見臣意則肅單旣書實職雖無謝恩字實職肅拜自在其中以獻納謝恩施行出諸朝紙好矣予曰然矣
정조 21년 · 강
推慶尙監司李亨元
정조 21년 · 목
以雨澤狀啓油痕狼藉故承旨李勉兢請推從之
정조 21년 · 강
冬至使首譯鄭思賢進聞見事件
정조 21년 · 목
一太上皇帝筋力尙强精神猶旺行不扶腋坐不傾倚不用靉靆而夜視細字能辨殿外聲音每日必點燈視朝諸大臣及各部尙書以下次第進前各陳公事而自嗣皇帝登極以後侍坐於太上皇帝前大小公事先稟於嗣皇帝小事則嗣皇帝親決之大事則嗣皇帝稟于太上皇帝太上皇帝問嗣皇帝所見之如何同則仍使決之不同則敎而處決一康熙皇帝陵寢在薊州謂之東陵雍正皇帝陵寢在易州謂之西陵去年十二月太上皇帝下諭曰朕萬歲之後山陵欲侍先帝則於東陵自遠心甚不忍此後如宗廟昭穆之義朕歸于東陵嗣皇帝歸于西陵一東一西世世相次永以爲式一皇后稟性悍戾自前已有不賢之名登極以後一年之內慘殺宮女者六人正月初病故之說傳播藉藉故細細探問則果得重病正月十四日用外省醫者之藥漸二差好而蓋其不賢之故因其病而有此謠言云一前年苗匪作亂於湖南白蓮僞敎作賊于湖北轉至南陽唐鄧之間官兵追討皆幾生獲賊首今則湖南之賊盡平湖北之賊亦幾平定而以賊首逃走揂有餘黨之故尙今屯兵圍守所徵關東等諸處兵皆罷遣
정조 21년 · 강
兵曹以黃海監司閔台爀兵使李儒敬照律啓
정조 21년 · 목
先是海西官鎭門聚點時各邑鎭器械朽鈍之執頉者及軍兵闕點代點甚夥然而道帥臣只請勘文城善績等兩鎭將該曹請帥臣重推從之仍命道臣推考該曹請竝杖八十收贖公罪施行命依此律施行台爀功議各減一等儒敬功減一等
정조 21년 · 강
命明陵獻官金思穆待晴奉審局內諸陵明日奉審
정조 21년 · 목
敎曰今日本陵獻官之特遣重臣仰體聖意也進詣後待晴奉審而局內諸陵則明日一體奉審書啓事分付畿營傳于明陵受香獻官處
정조 21년 · 강
召見禮曹判書閔鍾顯宗廟令安命遠金履禮直長李仁祐于重熙堂命前社稷令尹光濩口傳單付暑令待窠陞實
정조 21년 · 목
敎曰圖式編次之役已出草圖書禮判與廟司入侍○予命鍾顯展進宗廟社稷祭享草圖式予曰宗廟正殿圖宜安於正中且不必圖其各間更爲摸寫也至於東西班之重行文武舞之竝立皆失本儀各幅又或有未盡處須詳細釐正典祀廳件不必書儀注只以祭器及祭物次第成圖而每品每件下各書意義之所取皆以出於何書註之使典祀官及廟官常目在之好矣社稷不稱臣故親祭時南向而亞終獻亦皆南向者殊非禮意此當釐正矣大享前不必草率成出須精密爲之也鍾顯曰社稷圖及典祀廳雖未及成宗廟齋室件可趁大享前矣鍾顯曰寧陵局內沙汰處之已爲告由處則當先從便修改而其外事役浩大處則姑待秋成後始役矣予曰今當農節勢不得不待秋爲之而雖於未役之前若依日前下敎植抹木以受其沙鋪積薪以洩其水則小處可以漸完大處亦不至加汰以此知委於本陵官可也○敎曰圖式編役之使之看檢以年前本署儀軌編次之精密而然前令尹光濩令該曹爲先單付署令待窠陞實事分付
정조 21년 · 강
右議政李秉模再疏辭職賜批
정조 21년 · 목
疏略曰臣之才不堪任之狀病又難强之形略有附陳於日前史官之回而愧懼嬰心病上添病數行文字亦無締構之道一日二日以至于今逋慢之罪益無所逃日前聖批中誨諭條凡有五而以臣愚見則大綱領大頭䐉乃在於士大夫之粹然洪惟我朝文謨武烈聖繼神承救寧億萬年無疆之基而左右而倚毗之者士大夫也藩蔽而維持之者士大夫也我殿下臨御數十年以來一念耿耿亦惟曰日親賢士大夫而已則宜其仁漸義摩風行草偃無大無小粹然一出於正而只緣頹俗難醫大義漸晦惟知窺覘鑽刺之爲能事不知廉恥操執之爲何物浸浸然入於莫可收拾之境苟有國耳公耳之人精白淬勵生死向前立心制事一切以第一義做去以矯積痼之風氣以洗舊染之流習則庶可以稱塞恩敎之萬一而朝象之帖然卽次第間事也恤民也懲貪也足食也將無往而不得其序以殿下明理之工豈有所未燭於此而乃反强僬僥以千勻之重是何異於反鑑而索照也臣生晚詩禮之家素蔑師友之益愧古人不在溫飽之志負聖朝培養作成之恩汨汨半世碌碌無稱縱欲收斂心神補前日失學之工砥礪名檢作餘年報刹之圖其奈年已遲暮力不從心何哉每誦悲歏窮廬將復何及之語祗自憮然而竊傷也至於目下病情多般藥治近纔運動於房闥之間而餘氣牽引無望拜跪於軒墀之下雖在行公之時宜尋請告之單況敢扶舁而出自速失儀之罪乎以義則量而後入之戒參前倚衡以病則莫能陳力之由同朝共知伏乞亟賜解免以幸國事批以初批揭以稱塞二字今又不欲以他說易之卿須勖哉勉旃辭本之再爲誠過矣安心卽起視事仍命此批答遣史官傳諭○假注書許栮書啓以爲臣敬奉聖批傳諭于南部薫陶坊政丞契右議政李秉模所住處則以爲臣再上辭本一則煩猥之是懼一則體諒之是祈卽又史官臨宣聖批勖哉勉旃之敎愈非臣所敢承當者臣若有一分可强之勢初何敢爲屢瀆之計而衷情所發實非得已重以疾病纏身萬無蠢動之望自念冒控之罪輕虛縻之罪重無寧犯其輕而冀或不至於自速重戾唯有更暴若懇仰請威罰云矣
정조 21년 · 강
命華城募接人家材木許令斫用於德積島松田如或妨農待秋擧行
정조 21년 · 목
備邊司啓言頃因水原留守趙心泰所啓以華城府募接人家舍營建事京畿積德島松田材木合斫與否別定花梁僉使李海受摘奸以來矣聞其回告則本島材木本自鬱密棟樑椽木之可合取用者甚多而民情亦皆願斫云府內民戶拮據之際自多材木之入用處趁農作方殷之前使之隨所入斫用之意本府留守及該道道臣處卽爲分付而材木斫運之際不可不以解事者主管其事花梁僉使李海受德積僉使吳興德請令該曹口傳相換允之敎以農節不遠使之除朝辭星火赴任萬一妨農姑爲停役待秋擧行而以其樹木之蓊翳民情皆願斫除云故雖爲許施若於出浦之際致有民怨當該鎭將卽其地定配斷不可已此意嚴飭
정조 21년 · 강
命新除授奉常正先參坐後謝恩
정조 21년 · 목
吏曹啓言卽接奉常寺牒報則以爲卒右議政尹蓍東諡號今日內議諡事命下而本寺正差祭在外未及上來卽速變通云奉常寺正金晦彬改差其代口傳擬入○以鄭來百爲奉常正口傳也
정조 21년 · 강
遞在外左尹鄭大容
정조 21년 · 목
因該府坐不坐單子有是命
정조 21년 · 강
有政吏曹判書李秉鼎參判徐龍輔進
정조 21년 · 목
政院以故右議政尹蓍東諡號署經啓請兩司牌招未差之代今日政差出允之○以李羽逵爲執義宋翼孝爲司諫權裕爲禮曹參判洪明浩爲左尹李基讓爲檢詳基讓韓用鐸竝新通也
정조 21년 · 강
遞大司諫洪聖淵獻納李翊模
정조 21년 · 목
聖淵違牌敎曰與違牌獻納許遞今日政差出待下批一體牌招使之備員署經牌去來催促夜深前承牌
정조 21년 · 목
以李泰水爲大司諫申光祐新通也朴崙壽爲獻納
정조 21년 · 강
遞違牌諸臺及南臺外在外臺諫
정조 21년 · 목
政院以大司憲金載瓚大司諫李泰永司諫宋翼孝獻納朴崙壽牌不進諡號署經無以備員擧行啓敎以幷許遞夜漏向闌尙未備員其可經宵乎以在京無故人今日政卽爲擬入待下批牌招擧行又敎以南臺外在外臺諫許遞以無故人卽爲差出待下批一體牌招
정조 21년 · 강
命特贈故判府事尹塾議政之銜祿俸限三年仍給祀孫調用遣承旨致弔致祭及禮葬等事視同大臣不待諡狀今日議諡
정조 21년 · 목
禮曹以判府事尹塾卒逝啓敎曰遽聞長逝之報却疑非眞間因其淹病雖未大用頻訊精力尙不至旣愆云今焉已矣驚愴何可言朝家之於此重臣別施恩禮豈爲重臣地也今予不忍提及而其人也卓乎樹立之外剛毅果可用惜乎九原難作卒判中樞府事尹塾特贈議政之銜祿俸限三年仍給祀孫調用遣承旨致弔致祭及禮葬等事視同大臣例此重臣易名宜及立旌之前今日適議故相之諡號卽令弘文館不待撰狀議諡仍於今政下批後署經而致弔日承旨爲宣諡官賜諡祭文當製下行公玉堂郞爲牌招諡號坐起使之斯速擧行
정조 21년 · 강
遞差承旨李勉兢李肇源仍命禁推以申耆洪仁浩代之前望也
정조 21년 · 목
敎曰酬應將至徹宵而必於今日取便申退萬萬可駭當該承旨李勉兢李肇源爲先遞差下義禁府推考待下敎捧供前望單子入之待下批牌招入直